Dodetal styg tot 15 ná ontploffingSó lyk die Tambo-gedenkhospitaal ná die ontploffing. (Foto: Twitter) Die dodetal ná Saterdag se noodlottige ontploffing in Boksburg staan nou op 15. Dit sluit in drie personeellede van die nabygeleë Tambo-gedenkhospitaal. Dié personeellede – ŉ voertuigbestuurder en twee verpleegsters – het ernstige brandwonde tydens die ontploffing opgedoen. Dr. Joe Phaahla, minister van gesondheid, het Sondag tydens ŉ mediakonferensie by die hospitaal gesê 321 mense was teen Saterdag 18:00 in die hospitaal opgeneem. Die hospitaal is intussen gesluit vir nuwe opnames. Maroela Media het vroeër berig 24 pasiënte en 13 personeellede wat ten tyde van die ontploffing in die hospitaal se ongevalle-eenheid was, is in die ontploffing beseer. Ander beseerde personeel het in die hospitaal se parkeerarea óf op die toneel gestaan toe ŉ gastenkwa onder ŉ brug in Hospitaal-rylaan vasgesit en later ontplof het. Die hospitaal is sowat 100 m van die brug geleë. Volgens Phaahla het die ontploffing groot strukturele skade aan die ongevalle- en X-straalafdelings aangerig. Die departement van infrastruktuurontwikkeling het intussen ingenieurs na die hospitaal gestuur om die veiligheid van die gebou na te gaan. The tragic explosion caused serious damage to sections of the Tambo Memorial Hospital. We urge members of the public who need any medical care should kindly visit nearby facilities #BoksburgExplosion pic.twitter.com/uHFjHAAOpl — Gauteng Health (@GautengHealth) December 25, 2022